Ramaphosa stuur gesante om Zimbabwe te helpPres. Cyril Ramaphosa. (Foto: Presidensie/Twitter) Pres. Cyril Ramaphosa het Donderdag dr. Sydney Mufamadi, voormalige kabinetsminister, en Baleka Mbete, voormalige speaker van die parlement, as sy spesiale verteenwoordigers na Zimbabwe aangestel. Betogings teen die Zimbabwiese regering het die afgelope week opgevlam waar die polisie en weermag betogers hardhandig gehanteer het. Dit het ŉ inploffing van die menseregteskendingskrisis tot gevolg gehad. Die #ZimbabweanLivesMatter-veldtog het vandeesweek momentum begin kry op sosialemedianetwerke, waaronder Twitter. Internasionale persoonlikhede en politieke aktiviste in Suid-Afrika het by die #ZimbabweanLivesMatter-veldtog op Twitter aangesluit en die regering in Harare word gemaan om ŉ einde te bring aan onderdrukking onder die Mnangagwa-geleide regering. Daar is ook druk op die Suid-Afrikaanse regering geplaas om in te gryp in wat aktiviste ŉ “krimpende demokratiese ruimte” noem. Dit het tot Ramaphosa se besluit gelei om Mufamadi en Mbete as gesante te stuur. (Foto: Chihera wepaWedza via Twitter) Die presidensie het in ŉ verklaring gesê Mufamadi en Mbete sal na verwagting met die Zimbabwiese regering en die betrokke belanghebbendes praat om moontlike maniere waarop Suid-Afrika Zimbabwe kan help, te identifiseer. Hulle sal so gou moontlik na Zimbabwe vertrek. Maroela Media het vroeër berig die Zimbabwiese regering het Donderdag “valse bewerings” van menseregteskendings en ŉ krisis in die land verwerp. Nick Mangwana, permanente sekretaris in die inligtingsministerie, het gesê die bewerings word versprei deur bekende politieke aktiviste, enkelinge wat oor waninligting beskik en internasionale akteurs. Foto: @dougcoltart/Twitter “Daar is geen krisis of inploffing in Zimbabwe nie. Burgers is nie ontvoer nie en daar is ook nie ŉ oorlog op inwoners nie. Net soos in enige ander land in die wêreld pas Zimbabwe Covid-19-afsonderingsmaatreëls toe wat ten doel het om die lewe van alle burgers te beskerm. Waar nodig, is wette regverdig toegepas,” het Mangwana gesê. Mangwana het gesê die sogenaamde krisis is ŉ doelbewuste poging om die beeld van die land skade te berokken deurdat gedokterde foto’s, ou video’s en aangedikte bewerings op sosiale media gebruik word. “Dit het ten doel om ŉ prentjie te skets van ŉ Zimbabwe wat aan die brand is. Niks kan verder van die waarheid wees nie.” Mangwana het gesê Zimbabwe is “vreedsaam en alle burgers is vry” om binne Covid-19-riglyne aan te gaan met hul lewe. Die burgerregtegroep #NotInMyName in Suid-Afrika het vandeesweek aangekondig dat hy Vrydag ŉ betoging by die Zimbabwiese ambassade in Pretoria sal hou oor die “verdwyning van demokratiese ruimte” in Zimbabwe.